กองทัพบกเปิด 86 จุดบริการทั่วประเทศ ดูแลประชาชนช่วงเทศกาลปีใหม่
พลตรีหญิง ศิริจันทร์ งาทอง รองโฆษกกองทัพบก เปิดเผยว่า  พลเอก ณรงค์พันธ์ จิตต์แก้วแท้ ผู้บัญชาการทหารบก มอบหมายให้หน่วยทหารทั่วประเทศ บูรณาการร่วมหน่วยงานที่เกี่ยวข้องตั้งจุดพักรถให้บริการประชาชนบริเวณหน้าค่ายทหาร  สถานที่สำคัญ หรือจุดที่มีประชาชนสัญจรเป็นจำนวนมากใน 86 จุด ทั่วประเทศ ช่วงเทศกาลปีใหม่ ตั้งแต่วันที่ 29 ธันวาคม 2565 ถึง 4 มกราคม 2566 โดยจุดพักจะมีบริการเครื่องดื่ม ผ้าเย็น รวมถึงจิตอาสาที่คอยให้คำแนะนำเกี่ยวกับเส้นทางการจราจร แหล่งท่องเที่ยวและมีเจ้าหน้าที่เสนารักษ์เตรียมพร้อมปฐมพยาบาล มีบริการซ่อมรถเบื้องต้น ชาร์จโทรศัพท์มือถือ ห้องสุขา ตลอดจนรับแจ้งเหตุฉุกเฉินตลอด 24 ชั่วโมง และยังเน้นย้ำเรื่องการเดินทางด้วยความปลอดภัย นอกจากนี้ ผู้บัญชาการทหารบก ยังได้มอบให้หน่วยทหาร รณรงค์ให้ประชาชนช่วยกันดูแลผู้ที่มาร่วมกิจกรรมในลักษณะจิตอาสาปาร์ตี้ คอยให้คำแนะนำให้การจัดงาน หรือการเฉลิมฉลองของประชาชน ชุมชน โดยไม่ประมาท มีสติในการเฉลิมฉลองเพื่อป้องกันและลดอุบัติเหตุจากการดื่มสุราในช่วงเทศกาลกองทัพบกขอเชิญชวนประชาชน ร่วมอวยพรปีใหม่และส่งกำลังใจให้ผู้ที่ปฏิบัติงานในพื้นที่แนวชายแดนผ่านเพจเฟซบุ๊กของกำลังป้องกันชายแดนกองทัพบก